Texas Instruments finland OY (”TI”)

**Yleiset hankintaehdot (”Hankintaehdot”)**

1. **Soveltamisala**

**1.1** Näitä Hankintaehtoja sovelletaan kaikkiin **TI:lle** toimitettaviin tavaroihin ja palveluihin (”**Toimitukset**”), joista **TI** antaa erillisen ostotilauksen (“**Ostotilaus**”).

**1.2** Mikäli **Toimitusten** toimittaja(“**Myyjä**”) ehdottaa, että **Toimituksiin** sovelletaan sen omia ehtoja, kyseiset ehdot eivät sido **TI:tä**, ellei **TI:n** valtuuttama edustaja ole nimenomaisesti kirjallisesti hyväksynyt kyseisiä ehtoja. **Toimitusten** hyväksymisen ja/tai maksamisen ei katsota merkitsevän sitä, että **TI** hyväksyy **Myyjän** ehdot siitäkin huolimatta, että **TI** olisi tietoinen tällaisten ehtojen olemassaolosta.

**1.3** Näihin **Hankintaehtoihin** tehtävät muutokset tai lisäykset tai niistä luopuminen eivät sido **TI:tä**, paitsi siltä osin kuin ne on laadittu kirjallisesti ja **TI:n** valtuuttama edustaja on ne allekirjoittanut. Myös luopuminen kirjallisen muodon käyttämisestä tulee tehdä kirjallisesti.

1. **Sovellettava laki**

Näiden **Hankintaehtojen** ja kaikkien **Ostotilausten** voimassaoloon sovelletaan Suomen lakia, ja niitä tulkitaan Suomen lakien mukaisesti lukuun ottamatta kuitenkaan niiden sisältämiä lainvalintasäännöksiä. Yhdistyneiden Kansakuntien 11.4.1980 päivättyä yleissopimusta kansainvälistä tavaran kauppaa koskevista sopimuksista (CISG) ei sovelleta.

1. **Oikeuspaikka**

Helsingin käräjäoikeudella on yksinomainen oikeus ratkaista näistä **Hankintaehdoista** johtuvat riidat. **TI** voi lisäksi haastaa **Myyjän** oikeuteen **Myyjän** päätoimipaikassa.

**4. Tietojen julkistaminen**

**4.1** Kummallakaan sopijapuolella ei ole oikeutta ilman toisen sopijapuolen etukäteen antamaa kirjallista suostumusta julkisesti ilmaista tai muulla tavoin paljastaa minkä tahansa **Ostotilauksen** olemassaoloa tai sisältöä. Tällaisen suostumuksen antamisesta ei saa kohtuuttomasti kieltäytyä eikä sen antamista saa kohtuuttomasti viivyttää. Minkään näissä **Hankintaehdoissa** mainitun ei voida tulkita antavan **Myyjälle** oikeutta (a) mihinkään **TI:n** aineettomaan omaisuuteen taiimmateriaalioikeuteen; (b) käyttää mitään **TI:n** tavaramerkkiä, toiminimeä, aputoiminimeä, rinnakkaistoiminimeä, nimeä tai logoa sen markkinointimateriaalissa, verkkosivuilla, esitysmateriaalissa, lehdistötiedotteissa tai muussa viestintämuodossa tai minkään sen tuotteen, palvelun tai myynninedistämisen yhteydessä, tai (c) käyttää **TI:tä** asiakasreferenssinään.

**4.2** Mitään **Myyjän** mahdollisesti **TI:lle** paljastamaa tietoa ei katsota luottamukselliseksi tiedoksi. **TI:llä** on rajoittamaton oikeus käyttää kaikkea sille toimitettua tietoa tai julkistaa tällaista tietoa, paitsi jos **TI** on sitoutunut ottamaan **Myyjältä** vastaan luottamuksellista tietoa asianmukaisesti allekirjoitetun salassapitosopimuksen nojalla, jossa määritellään **TI:n** velvollisuudet tällaisen tiedon osalta.

**5. Yleinen korvausvastuu**

**Myyjän** tulee korvata **TI:lle** tai **TI:n** toimihenkilöille, johtajille, työntekijöille, edustajille, osakkuusyhtiöille, seuraajille ja siirronsaajille kaikki vaateet, menetykset, vahingot, kulut ja muut kustannukset (mukaan luettuna kohtuullisiksi katsottavat asianajokulut) (”**Vaatimukset**”), jotka jollakin tavalla aiheutuvat seuraavista seikoista tai jotka liittyvät niihin: (a) näiden ehtojen mukaisesti suoritetut **Toimitukset**, (b) mikä tahansa **Myyjän** tai sen työntekijöiden tai edustajien minkä tahansa **Ostotilauksen** suorittamisen yhteydessä tekemä teko tai laiminlyönti, (c) Myyjän tai sen työntekijöiden tai edustajien virhe noudattaa soveltuvia lakeja ja määräyksiä minkä tahansa **Ostotilauksen** suorittamisen yhteydessä, tai (d) **Myyjän**, sen työntekijöiden tai edustajien näiden **Hankintaehtojen** loukkaaminen.

**6. Vakuutukset**

**Myyjän** on hankittava ja pidettävä voimassa riittävä vakuutusturva tuotevastuuvakuutus mukaan lukien.

**7. Laadunvalvontajärjestelmä**

**7.1** **TI:llä** on oikeus tarkastaa tai tarkastuttaa **Toimitusten** laatu **Myyjän** tuotantolaitoksessa tuotannon kaikissa vaiheissa. Tarkastaminen voidaan suorittaa **Myyjän** tuotantolaitosten fyysisenä tarkastuksena tai seurantana ja **Myyjän** laadunvalvontaohjelmien ja/tai tuotantopaikan tarkastuksena. **Myyjän** tulee korjata tarkastuksen aikana todetut puutteet nopeimmalla mahdollisella tavalla. **Myyjän** tulee antaa tällaiseen tarkastukseen osallistuvien henkilöiden käyttöön kohtuullisiksi katsottavat tilat sekä avustaa heitä kohtuulliseksi katsovassa laajuudessa kyseisten henkilöiden turvallisuuden takaamiseksi ja työn helpottamiseksi. Kaikissa **Myyjän** sopimissa alihankintasopimuksissa tulee olla asianmukaiset ehdot, joilla on samat vaikutukset.

**7.2 Myyjän** tulee varmistaa, että käytettävissä valmistusprosesseissa noudatetaan kaikkien piirustusten, määritysten ja teknisten muutosten mukaisia vaatimuksia kulloinkin sovellettavan **Ostotilauksen** erityisvaatimukset mukaan lukien. **Myyjän** tulee pitää yllä riittävän kattava valvontajärjestelmä sen varmistamiseksi, että se täyttää tällaiset vaatimukset. Lisäksi **Myyjän** tulee **TI:n** vaatimuksesta esittää objektiivisesti laadittua aineistoa sen todentamiseksi, että tällaisen valvontajärjestelmän implementointi on suoritettu ja että järjestelmä on käytössä.

**8. Toimituksen hyväksyminen ja vialliseen Toimitukseen liittyvät oikeudet**

**8.1** **Vastaanottotarkastus**. **TI:llä** on oikeus suorittaa lakisääteinen tarkastusvelvollisuutensa tarkastamalla **Toimitukset** otosmenetelmällä, tavaran toimittamisen jälkeen. **TI:llä** on oikeus hylätä kokonainen erä, mikäli tällaisessa tarkastuksessa havaitaan vikoja.

**8.2** **Hyväksymistä vaativat Toimitukset**. **TI:n** on hyväksyttävä seuraavat toimitukset: (a) asentamista tai kiinnittämistä vaativat **Toimitukset**; (b) **Toimitukset** jotka koskevat eriteltävissä olevia, vastavalmistettuja tavaroita, jotka eivät ole vapaasti korvattavissa; ja (c) jonkin tietyn tuloksen saavuttamiseksi tarjottavat palvelut. Hyväksyntä on tehtävä kirjallisesti.

**8.3 Reklamointi.** **TI** ilmoittaa **Myyjälle** kaikista tarkastuksen aikana havaitsemistaan puutteista kahden (2) viikon kuluessa toimituksesta tai, mikäli kohta 8.2 soveltuu, hyväksymisasiakirjassa. **TI** ilmoittaa **Myyjälle** kaikista piilevistä virheistä kahden (2) viikon kuluessa virheen havaitsemisesta.

**8.4 Toimitusten laatu**. **Myyjän** tulee huolehtia siitä, ettei **Toimituksissa** esiinny materiaalivirheitä tai oikeudellisia virheitä. **Toimitusten** tulee olla **TI:n** toimittamien tai soveltuvassa **Ostotilauksessa** yksilöityjen määräysten, määritysten, piirustusten, näytteiden tai muiden kuvausten mukaiset. **Myyjä** antaa prosessivalvontatiedot sekä **Toimitukset** ja osatoimitukset käsittävät tarkastus- ja testausraportit **TI:n** tai sen valtuuttamien edustajien tarkastettaviksi ja tutkittaviksi sen todentamiseksi, että **Toimitukset** vastaavat kyseisiä määrityksiä ja piirustuksia. **TI:n** antama hyväksyntä **Myyjän** toimittamille suunnitelmille ei vapauta **Myyjää** kohdan 8.4 mukaisista velvollisuuksista.

**8.5 Oikeuskeinot.** Mikäli **Toimituksissa** havaitaan vikoja, **TI** voi käyttää kaikkia lain sallimia oikeuskeinoja. **Myyjällä** on oikeus hylätä **TI:n** valinnan mukaiset korvaavat suoritukset vain, mikäli niiden kustannukset nousevat kohtuuttomiksi. Kohtuuttomiksi katsotaan sellaiset kustannukset, jotka ovat yli kaksinkertaiset viallisista **Toimituksista** sovittuihin kustannuksiin.

**8.6 Kiireelliset korjaustyöt.** Mikäli **Toimitukset** toimitetaan **Myyjän** jo laiminlyötyä sopimusvelvoitteensa ja mikäli **TI** nimenomaisesti tarvitsee niihin välittömästi tehtäviä korjauksia, **TI:llä** on oikeus korjata tai korjauttaa puutteelliset **Toimitukset** **Myyjän** kustannuksella ilmoittamatta siitä erikseen.

**8.7 Vanhentumisaika** Kohdan 8.2 mukaisissa tapauksissa puutteita tai vikoja koskeva vaatimusoikeus vanhenee kolmessa (3) vuodessa toimituksen hyväksymisestä ja kaikissa muissa tapauksissa kolmessa (3) vuodessa toimituksesta.

**9. TI:n omaisuus**

**9.1 Myyjä** antaa **TI:lle** täyden ja kiistattoman omistusoikeuden kaikkiin **TI:n** maksamiin tavaroihin, erityispiirustuksiin, siruihin (*dies*), malleihin, työvälineisiin, immateriaalioikeuksiin ja muihin tavaroihin.

**9.2** Kaikki materiaalit, laitteet, erityispiirustukset, sirut (*dies*), mallit tai muut tavarat, jotka **TI** toimittaa **Myyjälle (”Aputarvikkeet**”) pysyvät **TI:n** omaisuutena. **Myyjän** tulee pitää **Aputarvikkeet** hyvässä kunnossa kohtuullinen kuluminen huomioon ottaen sekä palauttaa ne soveltuvan **Ostotilauksen** toteuttamisen, irtisanomisen tai purkamisen jälkeen tai muuna **TI:n** vaatimana ajankohtana. **Myyjällä** ei ole oikeutta käyttää **Aputarvikkeita** eikä erityispiirustuksia, siruja (*dies*), malleja, työvälineitä tai muita tuotteita, jotka **Myyjä** on valmistanut **TI:n** käyttöön tai **TI:lle** toimitettavaksi tai jotka on tarkoitettu **Myyjän** käytettäväksi **TI:lle** tehtävää toimitusta varten ilman **TI:n** etukäteen antamaa kirjallista suostumusta. Vastuu **Aputarvikkeiden** vahingoittumisesta tai katoamisesta kuuluu **Myyjälle** toimitushetkestä lukien siihen saakka, kunnes ne on toimitettu takaisin **TI:lle** ja **TI** on ne kuitannut vastaanotetuksi. **Myyjän** on säilytettävä **Aputarvikkeet** erillään ja merkittävä ne **TI:n** omaisuudeksi.

**10. Oikeudet Tuloksiin**

**10.1** Minkä tahansa **Ostotilauksen** suorittamisen yhteydessä **Myyjälle** saattaa syntyä tai **Myyjä** saattaa ottaa käyttöön aineettomia tai aineellisessa muodossa olevia keksintöjä, parannuksia tai ehdotuksia, kirjallista aineistoa, dokumentaatiota, tietokantoja, malleja, levyjä, nauhoja, ohjelmia, ohjelmistoja, kaavoja, tiedostoja ja muuta materiaalia (yhdessä “**Tulokset**”). Kaikki immateriaalioikeudet, mukaan luettuna tekijänoikeudet ja oikeudet patentteihin, tavaramerkkeihin, malleihin, tietokantoihin, taitotietoon, liikesalaisuuksiin ja muuhun luottamukselliseen tietoon, riippumatta siitä, onko ne rekisteröity vai ei, sekä kaikkien edellä mainittujen hakemukset (yhdessä “**Immateriaalioikeudet**”) **Tuloksiin** ovat **TI:n** yksinomaista omaisuutta niiden syntyhetkestä lukien. **Myyjän** tulee siirtää **TI:lle** tällaiset **Immateriaalioikeudet** tai, mikäli siirto ei ole mahdollinen, **Myyjän** tulee myöntää **TI:lle** rojaltivapaa, siirrettävissä ja alilisensoitavissa oleva, ikuinen, peruuttamaton ja maailmanlaajuinen yksinoikeus käyttää ja hyödyntää tällaisia **Immateriaalioikeuksia**. Siirrettyihin ja myönnettyihin tekijänoikeudellisiin **Tuloksiin** tulee sisältyä oikeus luovuttaa **Tuloksia** edelleen sekä oikeus muuttaa **Tuloksia**. Tällaisesta siirrosta tai käyttöoikeudesta maksettavan korvauksen tulee sisältyä kulloinkin soveltuvassa **Ostotilauksessa** sovittuun korvaukseen. **Tulos** on **TI:n** luottamuksellista tietoa, eikä sitä saa paljastaa kolmansille osapuolille eikä **Myyjä** tai muu osapuoli saa käyttää sitä ilman **TI:n** etukäteen antamaa kirjallista suostumusta.

**10.2** Edellä mainitusta huolimatta **Myyjä** ja sen lisenssinhaltijat säilyttävät kaikki olemassaolevat **Immateriaalioikeutensa** riippumatta siitä, ovatko ne aineellisessa tai aineettomassa muodossa, jotka **Myyjä** on kehittänyt, hankkinut tai valmistanut ennen kulloinkin kyseessä olevan **Ostotilauksen** tekemistä(yhdessä “**Olemassaolevat Oikeudet**”). Siltä osin kuin **Myyjän Olemassaolevat Oikeudet** sisältyvät tai ovat erottamaton osa mitä tahansa **Ostotilauksen** mukaisesti **TI:lle** toimitettua **Toimitusta**, **Myyjä** myöntää **TI:lle** ajallisesti rajoittamattoman, peruuttamattoman, maailmanlaajuisen, ei-eksklusiivisen, siirtokelpoisen lisenssin (alilisensointioikeus mukaan lukien) valmistaa, valmistuttaa, käyttää, toisintaa, muuttaa, saattaa yleisön saataville, jaella ja näyttää julkisesti tällaisia **Olemassaolevia Oikeuksia**. Tällaisesta käyttöoikeudesta maksettavan korvauksen tulee sisältyä kulloinkin soveltuvassa **Ostotilauksessa** sovittuun korvaukseen. **Myyjän** tulee ilmoittaa **TI:lle** etukäteen kaikista **Olemassaolevista Oikeuksista**, jotka tulevat sisältymään mihin tahansa **Toimitukseen** tai muodostamaan olennaisen osan mistä tahansa **Toimituksesta**.

**10.3** Ennen kuin työntekijä tai kolmas osapuoli ryhtyy suorittamaan minkä tahansa **Ostotilauksen** mukaista työtä **Myyjän** lukuun, **Myyjän** on ryhdyttävä päteviin ja riittäviin toimenpiteisiin tai solmittava pätevät ja riittävät sopimukset tällaisen työntekijän tai kolmannen osapuolen kanssa sen varmistamiseksi, että **Myyjällä** on tällaisen työntekijän tai kolmannen osapuolen tekemiin **Immateriaalioikeuksiin** kaikki oikeudet. **Myyjän** tulee hankkia kaikki **Tuloksiin** sisältyvät tai liittyvät työntekijöiden tekemät keksinnöt, ja suorittaa tällaiselle keksijälle soveltuvan lainsäädännön vaatimusten mukainen korvaus.

**11. Korvaus kolmannen osapuolen immateriaalioikeuksien loukkaamisesta**

**11.1** **Myyjän** tulee korvata **TI:lle**, sen osakkuusyhtiöille, toimihenkilöille, johtajille, edustajille, työntekijöille ja ostajille **Myyjän** kustannuksella kaikki **Vaatimukset** ja näistä aiheutuvat (välittömät tai välilliset) kustannukset, jotka syntyvät **Toimitusten** ja/tai **Tulosten** ostosta, käytöstä tai myynnistä johtuvasta kolmansien osapuolten **Immateriaalioikeuksien** loukkaamisesta. **Myyjä** ei ole velvollinen korvaamaan kustannuksia tai tappiota eikä vastaamaan niistä siltä osin kuin **Vaatimus** johtuu ainoastaan siitä, että (a) **Myyjä** on noudattanut **TI:n** **Myyjälle** toimittamia suunnitelmia, tai siitä, että (b) **TI** on tehnyt **Toimituksiin** sellaisia muutoksia, joille **Myyjä** ei ole antanut valtuutusta.

**11.2** Kohdan 11.1 kuitenkaan rajoittamatta mikäli minkä tahansa **Toimitusten** osalta esitetään **Vaatimuksia** tai mikäli **TI:n** kohtuullisen harkinnan mukaan on todennäköistä, että **Vaatimuksia** esitetään, **Myyjän** tulee omalla kustannuksellaan hankkia **TI:lle** oikeus jatkaa **Toimitusten** käyttämistä. Mikäli **Myyjä** ei pysty hankkimaan tällaisia oikeuksia, **Myyjän** tulee valintansa mukaan joko muokata **Toimituksia** niin, etteivät ne loukkaa muiden oikeuksia mutta ovat silti toiminnallisesti samankaltaiset, tai korvata **Toimitukset** toiminnallisesti samankaltaisilla **Toimituksilla**, jotka eivät loukkaa muiden oikeuksia.

**12. Muutokset**

**12.1 TI:llä** on oikeus muuttaa ajoittain mihin tahansa **Ostotilaukseen** liittyviä piirustuksia, määritelmiä tai työohjeita. **Myyjän** on tällöin pyrittävä noudattamaan kohtuullisia muutosta koskevia ilmoituksia. Mikäli tällaisen muutoksen seurauksena **Myyjän** kustannukset laskevat tai nousevat tai suoritusajat lyhenevät tai pitenevät, **Myyjän** tulee ilmoittaa **TI:lle** kirjallisesti hinnantarkistusta tai suoritusaikoja koskeva vaatimuksensa viiden (5) arkipäivän kuluessa siitä, kun **Myyjä** on vastaanottanut muutosta koskevan ilmoituksen. Sopijapuolet neuvottelevat vilpittömässä mielessä kaikista hintoihin ja suoritusaikoihin tehtävistä tarkistuksista. Sopijapuolten valtuuttamien edustajien on sovittava kaikista tällaisista tarkistuksista kirjallisesti.

**12.2** **Myyjällä** ei ole oikeutta tehdä mitään muutoksia **Toimitusten** valmistukseen tai siinä käytettäviin materiaaleihin, testausmenetelmiin, konfigurointeihin tai mitään muita muutoksia, jotka muuttavat **Toimitusten** muotoa, sopivuutta tai toimivuutta, eikä sillä ole oikeutta tehdä mitään muutoksia määritelmiin tai vaatimuksiin ilman **TI:n** etukäteen antamaa kirjallista suostumusta.

**13. Purkaminen**

**13.1 TI:llä** on oikeus purkaa **Ostotilaus** ilman, että sille aiheutuu korvausvelvollisuus **Myyjään** nähden, mikäli **Toimitusten** toimitusaika on yli kolme (3) kuukautta tilauspäivämäärästä ilmoittamalla purkamisesta vähintään kaksi (2) kuukautta etukäteen.

**13.2 TI:llä** on milloin tahansa oikeus ilman erillistä syytä purkaa mikä tahansa **Ostotilaus** joko kokonaan tai osittain ilmoittamalla siitä **Myyjälle** kirjallisesti. Ilmoituksessa on mainittava, mitä kyseinen purkaminen koskee ja milloin purkaminen tulee voimaan. **Myyjän** tulee tällaisen ilmoituksen vastaanotettuaan noudattaa **TI:n** antamia työn keskeyttämistä ja lisätilausten tai alihankintojen tekemistä koskevia ohjeita.

**13.3** Sopijapuolten tulee neuvotella vilpittömin mielin kolmen (3) kuukauden kuluessa siitä, kun **TI** on antanut purkamisilmoituksen kohdan 13.2 mukaisesti, **Myyjälle** mahdollisesti maksettavan korvauksen määrästä, joka koskee ennen **TI:n** antamaa purkamisilmoitusta suoritettua työtä ja/tai **Myyjän** **TI:lle** palautettavien etumaksujen määrää koskien suorittamatonta työtä. **Myyjän** on velvollinen minimoimaan vaatimukset kaikin mahdollisin keinoin. **Myyjän** tulee erityisesti siirtää raaka-aineet ja “työstettävänä” oleva materiaali muuhun käyttöön sekä siirtää työntekijänsä suorittamaan muita asiakastilauksia.

**14. Korvausvelvollisuus**

Sovellettavien lakien mukaisen **Myyjän** vastuun lisäksi tässä yhteydessä noudatetaan seuraavaa:

**14.1** Mikäli **TI** katsotaan tuotevastuun tai ympäristövastuiden perusteella korvausvelvolliseksi tai mikäli **TI** on rikkonut viranomais- tai muita turvallisuussäännöksiä tai standardeja, **Myyjän** tulee korvata **TI:lle** kaikki tällaiset vaatimukset ja niistä johtuvat vahingot siltä osin kuin vahinko on aiheutunut **Toimituksista**.

**14.2 Myyjän** on lisäksi korvattava **TI:lle** kaikki kustannukset, jotka aiheutuvat minkä tahansa tuotteen takaisinkutsusta tai poistamisesta markkinoilta ja jotka **TI** kohtuullisen harkintansa perusteella katsoo välttämättömäksi **Toimituksissa** olevien vikojen johdosta. Siltä osin kuin on kohtuullisesti mahdollista, **TI** ilmoittaa **Myyjälle**, mitä tuotteita ja kuinka paljon tuotteita aiotaan kutsua takaisin tai poistaa markkinoilta, sekä antaa **Myyjälle** tilaisuuden kommentoida toimenpiteitä.

**15. Hinnat**

**15.1** Hinnat määritetään kulloinkin sovellettavassa **Ostotilauksessa**.

**15.2** Mikäli **Myyjä** laskee yleisesti minkä tahansa **Ostotilauksessa** mainittuja tuotteita vastaavien laitteiden ja/tai materiaalien hintoja, vastaavaa hinnanalennusta on automaattisesti sovellettava kyseisessä **Ostotilauksessa** yksilöityihin tuotteisiin.

**15.3 Myyjä** ei saa periä mitään ylimääräisiä veloituksia, kuten pakkaus- tai kuljetusmaksuja, ellei asiasta ole nimenomaisesti sovittu **TI:n** kanssa kirjallisesti. Mikäli hinnat määritellään painon mukaan, käytetään materiaalin nettopainoa.

**16. Maksuehdot**

Laskut suoritetaan kulloisessakin **Ostotilauksessa** määritellyn maksuajan mukaisesti. Maksuaika alkaa siitä, kun **TI** on vastaanottanut laskun. Laskut voidaan lähettää vasta toimituksen jälkeen. Laskuissa on yksilöitävä kulloistakin **Ostotilausta** vastaava **Ostotilauksen** numero. **Myyjän** mahdollisesti ilmoittamat pankkiyhteystiedot nopeuttavat maksamista.

**17. Verot**

Lukuun ottamatta arvonlisäveroa (”**ALV**”), joka soveltuvin osin on suoritettava toimitushetkellä voimassa olevan verokannan mukaisesti, **Myyjä** vastaa kaikista **Ostotilaukseen** liittyvistä vero- tai muiden viranomaisten määräämistä veroista. Kaikista **TI:n** **Ostotilauksen** mukaisista suorituksista voidaan tehdä kaikki soveltuvan lain mukaan vaadittavat vähennykset, ennakonpidätykset ja verojen kuittaukset. **Myyjän** tulee pyynnöstä toimittaa **TI**:lle kaikki tarpeelliset veroasiakirjat kyseisten vähennysten, ennakonpidätysten ja verojen kuittausten estämiseksi tai minimoimiseksi. Jokaisessa laskussa on mainittava **Myyjän** arvonlisäverotunnus.

**18. Toimitus**

**18.1** Toimituksiin sovelletaan kulloisessakin **Ostotilauksesta** ilmeneviä Incoterms-ehtoja. Mikäli Incoterms-ehtoja ei ole yksilöity, toimitusehtona on DDP (Incoterms 2010).Ajallaan tapahtuva toimitus on olennaista. **Myyjän** tulee ilmoittaa **TI:lle** välittömästi, kun sen tietoon on tullut, että toimitus saattaa viivästyä.

**18.2** Sovittujen toimitusaikojen laiminlyönti katsotaan olennaiseksi sopimusrikkomukseksi. **TI:llä** on oikeus purkaa kaikkien **Hankintaehtojen** tai lain perusteella **TI:n** käytössä olevien oikeuksien lisäksi asianosainen **Ostotilaus** ilman, että siitä aiheutuu **TI:lle** korvausvelvollisuutta, mikäli on ilmeistä, ettei **TI:n** antamia toimitusaikoja ole mahdollista noudattaa.

**18.3** **TI:llä** on oikeus olla vastaanottamatta viivästyneitä toimituksia sekä oikeus palauttaa tällaiset toimitukset **Myyjälle** **Myyjän** kustannuksella.

**18.4 Myyjä** ei saa sitoutua mihinkään materiaalihankintaan tai tuotantoon, joka ylittää sen määrän tai joka suoritetaan aikaisemmin kuin mitä on tarpeen **TI:n** määrittelemän toimitusaikataulun täyttämiseksi. **Myyjällä** on velvollisuus noudattaa kyseistä aikataulua mutta ei velvollisuutta ennakoida **TI:n** vaatimuksia. **TI:llä** on oikeus palauttaa **Myyjälle** **Myyjän** kustannuksella sellaiset **Toimitukset**, jotka on toimitettu **TI:lle** etuajassa.

**18.5** **TI:llä** on oikeus asettaa kaikille vielä toimittamattomille **Toimituksille** uusi toimitusaikataulu yhdeksänkymmenen (90) päivän sisällä alkuperäisestä toimitusaikataulusta ilman, että tästä aiheutuu **TI:lle** korvausvelvollisuutta.

**19. Ennalta-arvaamattomat tapahtumat**

**19.1** **Ylivoimainen este.** Mikäli **Myyjä** on parhaista yrityksistään huolimatta estynyt suorittamasta tai **TI** on estynyt vastaanottamasta **Toimituksia** viranomaistoimenpiteiden tai -määräysten, tulipalon, lakon, onnettomuuden, luonnonkatastrofin tai muun ennalta-arvaamattoman syyn johdosta, joka on estyneen sopijapuolen (“**Estynyt Sopijapuoli**”) vaikutusmahdollisuuksien ulkopuolella, toimitus- ja vastaanottovelvollisuus keskeytyy enintään kohtuulliseksi katsottavaksi ajaksi tällaisen syyn olemassaolon aikana. **Estyneen Sopijapuolen** on (a) annettava toiselle sopijapuolelle välitön ja yksityiskohtainen selvitys tilanteesta niin pian kuin mahdollista, (b) toimitettava säännöllisin väliajoin toiselle sopijapuolelle tilannekatsaus toimenpiteistä, joihin sopijapuoli on ryhtynyt tilanteen korjaamiseksi sekä (c) hyödynnettävä kaikkia kohtuullisiksi katsottavia keinoja viivästyksen aiheuttamien haitallisten vaikutusten vähentämiseksi. Mikäli tällaisen syyn olemassaolo kestää yli neljäkymmentäviisi (45) päivää, toisella sopijapuolella on oikeus purkaa **Ostotilaus**, johon tällainen syy vaikuttaa, ilman että siitä aiheutuu korvausvelvollisuutta.

**19.2** **Myyjä** ei vapaudu kohdan 19.1 nojalla mistään velvoitteistaan, jotka johtuvat mistä tahansa kohtuullisesti ennalta arvattavissa olevista tai ehkäistävissä olevista tilanteista (muun muassa muiden toimittajien viivästyneistä tai puutteellisista toimituksista, työntekijöiden vaihtuvuudesta, **Myyjän** henkilöstöä koskevista työtaisteluista tai lakoista tai kolmannen osapuolen laitteistoissa tai ohjelmistoissa tapahtuneista muutoksista).

**20. Ylitoimitukset**

**Myyjän** tulee toimittaa ainoastaan **Ostotilauksessa** ilmenevä(t) määrä(t). **TI** pidättää oikeuden palauttaa kaikki ylitoimitukset **Myyjän** kustannuksella.

**21. Pakkaamis- ja kuljetusohjeet**

**Myyjän** tulee huolehtia siitä, että kaikki tavaralähetykset on asianmukaisesti pakattu ja yksilöity **TI:n** antamien ohjeiden ja/tai tavaran kuljetukseen sovellettavien säännösten mukaisesti. Kuljetuksissa noudatetaan **TI:n** antamia kuljetusohjeita.

**22. Vientisääntöjen noudattaminen**

**22.1 Myyjä** on tietoinen siitä, **TI:n** **Myyjälle** minkä tahansa **Ostotilauksen** perusteella toimittamiin tai muuten **Ostotilauksen** perusteella **Myyjän TI:ltä** saamiin tuotteisiin, palveluihin, yksinoikeudelliseen tekniseen tietoon ja tietoon voidaan soveltaa etenkin Yhdysvalloissa, Suomessa tai Euroopan unionissa voimassa olevia vientiä koskevia lakeja ja säännöksiä.Ellei toimivaltaiselta viranomaiselta ole etukäteen hankittu valtuutusta, **Myyjä** tai sen konserniyhteisöt eivät saa suoraan tai välillisesti viedä, jälleenviedä, siirtää tai laskea liikkeeseen mitään tuotteita **Toimitukset** mukaan lukien eikä mitään tuotteita, laitteita, ohjelmistoja (tai niistä suoraan valmistettua tuotetta), teknologiaa (tai siitä suoraan valmistettua tuotetta) tai teknistä tietoa (kirjallisessa tai muussa muodossa), jonka **Myyjä** on saanut **TI:ltä Aputarvikkeineen** (“**TI:n Materiaali**”), mihin tahansa kohteeseen, maahan tai kenelle tahansa henkilölle, johon tai jolle tällaisen tuotteen vienti, jälleenvienti, siirto tai liikkeeseen laskeminen on kiellettyä soveltuvien vientiä koskevien lakien tai säännösten perusteella. Rajoittamatta edellä sovittua **Myyjän** tulee valvoa **TI:n Materiaalin** pääsyä ja sen paljastumista soveltuvien vientiä koskevien lakien ja säännösten mukaisesti.

**22.2** Mikäli **Myyjä** toimittaa näiden **Hankintaehtojen** perusteella mitä tahansa **TI:n Materiaalia** tai **Toimituksia** kolmannelle osapuolelle, kuten **Myyjän** hyväksytylle alihankkijalle, jolle **TI** on antanut luvan vastaanottaa tällaisia tuotteita, **Myyjän** on ilmoitettava kolmannelle osapuolelle velvollisuudesta noudattaa vientiä koskevia lakeja ja säännöksiä. **Myyjä** vastaa kaikkien **TI:n Materiaaleja** tai **Toimitusten** vientiä tai jälleenvientiä varten tarvittavien lupien ja viranomaislupien hankkimisesta.

**22.3 Myyjä** ei laadi eikä allekirjoita **TI:n** puolesta mitään vienti- tai tuontiasiakirjaa, ei tee **TI:n** puolesta mitään todistuksia eikä esitä mitään vakuutuksia, jotka koskevat minkä tahansa **TI:n Materiaalin** tai **Toimitusten** tuontia, vientiä tai jälleenvientiä, elleivät **TI:n** tätä tarkoitusta varten kirjallisesti nimeämät työntekijät tähän nimenomaisesti valtuuta. Kummankin sopijapuolen tulee omalla kustannuksellaan huolehtia sellaisten lupien ja vienti- ja tuontiasiakirjojen hankkimisesta, jotka vaaditaan kulloisenkin sopijapuolen **Ostotilauksen** mukaisten velvollisuuksien täyttämiseksi. Ellei viranomaislupia saada, sovelletaan kohdan 19 määräyksiä.

**23. Toimitusketjun turvallisuus**

**Myyjä** noudattaa soveltuvia **TI:n** toimitusketjun turvallisuutta koskevia vaatimuksia toimittaessaan **TI:lle** **Toimituksia** sekä toimittaa **TI:lle** pyydettäessä toimitusketjun turvallisuutta koskevaa tietoa, mukaan lukien tiedot **Myyjän** statuksesta suhteessa Yhdysvaltojen Customs Trade Partnership Against Terrorism -ohjelmaan (C-TPAT, tullin ja kaupan alan terrorisminvastainen kumppanuusohjelma) ja Euroopan unionin valtuutettujen taloudellisten toimijoiden (AEO) ohjelmaan sekä toimittaa **Myyjän** mahdollisen C-TPAT-numeron ja AEO-todistuksen numeron. **Myyjän** tulee **TI:n** vaatimuksesta käyttää kuljetuksissa ainoastaan **TI:n** hyväksymiä kuljetuspalveluiden tarjoajia.

**24. Alihankkijat**

**Myyjällä** ei ole oikeutta teettää alihankkijalla mitään osaa sille **Ostotilauksen** mukaan kuuluvasta työstäilman **TI:n** etukäteen antamaa kirjallista suostumusta.

**25. Myyjän omistusrakenteen muutos**

**Myyjän** tulee ilmoittaa **TI:lle** kirjallisesti välittömästi, mikäli **Myyjä** joutuu toisen yhtiön tekemän yrityskaupan kohteeksi tai sulautuu johonkin toiseen yritykseen tai mikäli jokin toinen yhtiö hankkii enemmistöosuuden **Myyjän** osakkeista tai äänistä.

**26. Otsonia tuhoavat aineet**

Ellei **TI** ole antanut **Myyjälle** ennen toimitusta kirjallista suostumusta, **Myyjä** ei saa **Toimituksissa** tai niiden osissa käyttää tai ottaa käyttöön otsonia tuhoavia aineita luokitukseltaan luokka I (*Class I*) tai luokka II (*Class II*), siten kun ne on määritelty 40 CFR osan 82.104 mukaisesti, taikka käyttää tai ottaa käyttöön otsonia tuhoavia aineita, siten kuin ne määritellään Euroopan parlamentin ja neuvoston asetuksessa (EY) 1005/2009, ja/tai muissa vastaavissa soveltuvissa eurooppalaisissa ja/tai paikallisissa säädöksissä (yhdessä ”**Otsonia Tuhoavat Aineet**”). Milloin **TI** on hyväksynyt **Toimituksen**, joka sisältää ja jonka valmistuksessa on käytetty **Otsonia Tuhoavia Aineita**, **Myyjä** lisää **Toimitukseen** varoitusmerkinnän tai muulla tavoin varoittaa **TI:tä** tällaisen aineen käytöstä tehokkaalla tavalla 40 CFR 82 alaosion E määräysten mukaisesti taikka lisää **Toimitukseen** merkinnän Euroopan parlamentin ja neuvoston asetuksen (EY) 1005/2009 ja/tai muiden mahdollisten vastaavien eurooppalaisten ja/tai paikallisten säädösten mukaisesti. Mikäli **Myyjä** edellä mainittujen säädösten salliessa päättää varoittaa **TI:tä** jollain muulla tavoin kuin lisäämällä toimituserään varoitusmerkinnän tai muun varoituksen, tällaisesta varoituksesta on ennen kuljetusta toimitettava **TI:lle** jäljennös.

**27. TI:n kemikaali- ja materiaalimääritykset, REACH**

**27.1 Myyjän** tulee noudattaa **TI:n** kemikaali- ja materiaalimääritystä nro 6453792 (*TI - Controlled Chemicals and Materials Specification, Number 6453792*), jota päivitetään ajoittain ja joka on saatavilla verkko-osoitteessa <http://wpl.ext.ti.com>.

**27.2** **Myyjän** tulee (a) noudattaa Euroopan parlamentin ja neuvoston asetusta (EY) 1907/2006 (REACH) ja/tai muita vastaavia eurooppalaisia tai paikallisia säädöksiä; (b) varmistaa että kaikkien edellä mainittujen säädösten sisältämät rekisteröintivaatimukset on täytetty; ja (c) antaa **TI:lle** kaikki sellaiset tiedot ja aineisto, mukaan lukien käyttöturvallisuustiedotteet, joiden antamista edellä mainitut säädökset edellyttävät tai joita **TI** vaatii täyttääkseen sitä koskevat edellä mainittujen säädösten sisältämät velvollisuudet.

**28. Eettiset käytännöt**

**Myyjän** tulee toimittaa **Toimitukset** noudattaen korkeimpia eettisiä käytäntöjä. **TI** ei tule harjoittamaan liiketoimintaa minkään sellaisen yhteisön tai henkilön kanssa, jonka **TI** uskoo olevan mukana epäeettisissä käytännöissä. **TI** edellyttää, että sen toimittajat noudattavat tätä ohjetta eivätkä osallistu mihinkään sellaiseen toimintaan, joka johtaa tai voi johtaa intressikonfliktiin, saattaa **TI:n** kiusalliseen tilanteeseen tai vahingoittaa **TI:n** mainetta. **Myyjän** tulee: (a) ylläpitää läpinäkyvyyttä ja tarkkuutta yhtiön kirjanpidossa ja (b) toimia lainmukaisesti sekä rehellisesti silloin kun se käsittelee kilpailutietoja, liikesalaisuuksia tai muuta aineetonta omaisuutta. **Myyjän** tulee pidättäytyä osallistumasta korruptiokäytäntöihin mukaan lukien julkiset tai yksityiset lahjomiset tai laittomat maksusuoritukset.

**29. Konfliktimineraalit**

**29.1 Myyjän** tulee antaa **TI:lle** viipymättä tietoja **TI:n** kohtuudella edellyttämässä muodossa, avustaakseen **TI:tä** täyttämään velvollisuutensa tai vastaamaan kolmansien osapuolien pyyntöihin, jotka liittyvät konfliktimineraaleihin kuten kultaan, volframiin, tinaan ja tantaaliin sekä niiden johdannaisiin (”**Konfliktimineraalit**”), siten kuin tällaiset mineraalit on määritelty Yhdysvaltojen Dodd-Frank Wall Street Reform and Consumer Protection Act -säännöksissä ja sitä täytäntöönpanevissa asetuksissa (niiden kulloinkin voimassa olevassa muodossa) tai muissa soveltuvissa vastaavissa yhdysvaltalaisissa, eurooppalaisissa ja/tai paikallisissa säädöksissä (“**Konfliktimineraalisäädökset**”). Osana tämän kohdan 29.1 mukaista velvoitetta **TI:lle** tulee antaa tietoa sellaisiin **Myyjän** menetelmiin liittyen, joilla selvitetään **TI:lle** toimitettujen tai **TI:lle** toimitetuissa **Toimituksissa** käytettyjen Konfliktimineraalien lähde.

**29.2 Myyjä** sitoutuu lisäksi noudattamaan Konfliktimineraalisäädöksiä ja kulloinkin voimassaolevaa **TI:n** Konfliktimineraalikäytäntöä (saatavilla verkko-osoitteessa <http://wpl.ext.ti.com>) siltä osin kuin nämä soveltuvat **Myyjän** toimintaan. **Myyjän** tulee omaksua menettelytapoja ja luoda järjestelmä, jolla se pystyy hankkimaan konfliktimineraaleja lähteistä, jotka on varmennettu konfliktivapaiksi kolmannen osapuolen toimesta.

**30**. **Syrjinnän estäminen ja työntekijöiden ihmisarvoinen kohtelu**

**30.1** **Myyjän** tulee palkata työntekijänsä heidän työntekokykynsä, ei heidän henkilökohtaisten ominaisuuksiensa tai mielipiteidensä perusteella.

**30.2** **Myyjän** tulee varmistaa, ettei tuotteita (tai niiden osia) tuoteta, valmisteta, louhita, tai koota käyttämällä pakko-, vanki-, tai riistotyövoimaa, mukaan lukien ns. velkatyö ja laittoman lapsityövoiman käyttö kansainvälisen työjärjestön (ILO) työhön pääsemiseksi vaadittavaa vähimmäisikää (ILO-C138) tai lapsityön pahimpien muotojen kieltämistä (ILO-C182) koskevien yleissopimusten vastaisesti. **Myyjä** ei saa vaatia työntekijöitä jäämään työsuhteeseen tietyksi ajaksi vastoin tahtoaan. Mikäli **Myyjä** tarjoaa asumis- tai ruokailutiloja, **Myyjän** tulee varmistaa, että tiloja hoidetaan ja ylläpidetään turvallisella ja hygieenisellä tavalla.

**30.3 Myyjän** tulee ylläpitää turvallisia, terveellisiä ja oikeudenmukaisia työympäristöjä, mukaan lukien toimintojen johtaminen siten, ettei ylitöistä seuraa epäinhimillisiä työolosuhteita. **Myyjän** tulee maksaa työntekijöilleen vähintään lain edellyttämää minimipalkkaa. **Myyjän** tulee varmistaa, että työntekijät ovat vapaita liittymään tai olemaan liittymättä haluamiinsa järjestöihin, ellei laki sitä muutoin kiellä.

**31. Tietosuoja**

**31.1** **TI** kerää, käsittelee ja käyttää **Myyjän** henkilötietoja hallinnoidakseen suhdettaan **Myyjään**, esimerkiksi **Ostotilausten** suorittamiseen ja **Ostotilauksia** koskevaan viestintään liittyen. **TI** voi lisäksi tarvittaessa käsitellä **Myyjän** henkilötietoja **TI:n** tilojen turvallisuuteen ja kulunvalvontaan liittyen ja mahdollistaakseen IT-infrastruktuurin ja **TI:n** omaisuuden tarkoituksenmukaisen käytön.

**31.2** Yllä mainittuja tarkoituksia varten **Myyjän** henkilötietoja voidaan siirtää muille **TI**-osakkuusyhtiöille ja/tai kolmansille palveluntarjoajille, kuten tahoille, jotka sijaitsevat sellaisissa maissa joissa ei taata sellaista tietosuojan tasoa, jota Euroopan unionissa pidetään riittävänä.

**31.3** Niillä rekisteröidyillä, joiden henkilötietoja **TI** käsittelee, on soveltuvan lainsäädännön mukaisesti oikeus tarkastaa mitä häntä koskevia tietoja on talletettu, korjata omia henkilötietojaan tai pyytää niiden poistamista ja/tai perustellusta syystä kieltää niiden kerääminen, käsittely tai käyttäminen.

**32. Asiakirjojen säilyttäminen ja Auditointioikeus**

**32.1 Myyjän** tulee yksilöidä, luoda ja säilyttää turvallisesti täydellinen ja yksityiskohtainen kirjanpito ja valvoa kaikin tarvittavin ja hyödyllisin tavoin asianmukaista varainhallintoa, dokumentointia ja **Ostotilausten** noudattamista. **Myyjän** asiakirjat, kirjanpito, kirjeenvaihto, ohjeet, piirustukset, kuitit, alihankintasopimukset, ostotilaukset, tilitositteet, muistiot ja muut **Ostotilauksiin** liittyvät tiedot (**”Asiakirjat”**) tulee säilyttää kolme (3) vuotta viimeisen maksun suorittamisen jälkeen tai sitä pidemmän lain vaatiman ajanjakson.

**32.2 TI:lla** on oikeus auditoida kaikki **Myyjän** **Asiakirjat** (riippumatta siitä missä muodossa niitä säilytettään mukaan lukien kirjalliset, elektroniset ja muut säilytysmuodot) sekä **Ostotilauksiin** liittyvät prosessit. **Myyjän** tulee päästää **TI:n** käyttämät ulkopuoliset tarkastajat (sekä sen omat tarkastajat, mikäli **Myyjä** siihen suostuu), joilla on ammatillinen salassapitovelvoite, **Myyjän** toimitiloihin ja/tai tuotantopaikoille toimistoaikoina sekä luovuttaa heille relevantit asiakirjat sekä fyysiset kappaleet sen selvittämiseksi, noudattaako **Myyjä** näitä **Hankintaehtoja** tai **Ostotilausten** ehtoja. **TI** on velvollinen ilmoittamaan **Myyjälle** aikeestaan suorittaa auditointi etukäteen kaksikymmentäneljä (24) tuntia ennen suunniteltua auditointia. **Myyjä** on velvollinen sisällyttämään sen solmimiin alihankintasopimuksiin hyväksyttyjen alihankkijoiden kanssa vaikutuksiltaan vastaavanlaiset auditointiehdot, jotka oikeuttavat **TI:n** auditoimaan suoraan tällaiset alihankkijat.

**33. Oikeudesta luopuminen**

Mikäli **TI** ei milloin tahansa, tai minä tahansa tiettynä ajanjaksona, saata voimaan näiden **Hankintaehtojen** mukaisia määräyksiä, sitä ei tulkita määräyksestä luopumiseksi, eikä se vaikuta **TI**:n oikeuteen saattaa jokainen määräys voimaan.

**34. Sopimusehtojen erillisyys**

Jos mikä tahansa näiden **Hankintaehtojen** ehto osoittautuu tai tulee pätemättömäksi tai mitättömäksi, tämä ei vaikuta muiden ehtojen pätevyyteen.

Maaliskuussa 2016 Oikeudet muutoksiin pidätetään